Ulkosuomalaisista noin 300 000 on Suomen kansalaisia. Kansalaisen oikeudet ja toisaalta velvollisuudet eivät katoa, vaikka henkilö muuttaisi Suomesta ulkomaille. Suomen kansalaisilla on esimerkiksi aina mahdollisuus äänestää ja siten vaikuttaa politiikan tekoon kotimaassa.
Ulkosuomalaiset ovat Suomelle myös merkittävä voimavara. Monet ulkosuomalaiset työskentelevät asuinmaassaan suomalaisille yrityksille. Suomen elinvoimaisuus hyötyy lisäksi paluumuuttajista, jotka voivat tuoda mukanaan tietoja ja taitoja ulkomailta.
Kaikilla ulkosuomalaisilla on mahdollisuus palata juurilleen. Suomalaisen identiteetin ylläpitämiseksi ja paluun helpottamiseksi on tärkeää, että heidän siteensä Suomeen säilyvät.